सुधा वर्मा
आज राखी के तिहार आय। ये राखी तिहार कइसे सब ल बांध के राखे हावय ये तो सोचे के बात आय। कोनो अउ तिहार अइसना नइये जेन ल सब जाति, धरम के मन मिलके मनावय। ईद के सेवई तो सब खा लेथे अउ गला मिल लेथे। देवारी के मिठाई ल घलो सब खा लेथे। फेर झगड़ा के बेरा म धर्म कइसे अलग-अलग हो जथे। राखी के दिन एक सिक्ख के हाथ म राखी, एक मुसलमान के कलाई म राखी देखके अइसे लगथे के जम्मो देस एकेच्च आय। सब मनखे एकेच्च आंय फरक कोनो मेर नई दिखय। ये राखी के परेम साल भर सबके दिल म काबर नई राहय।
झगड़ा के सुरूआत होतेच्च रहिथे। मंदिर-मस्जिद के नाम म आज तक राम मंदिर उलझे हावय। अभी-अभी 'सहारनपुरÓ म बइठे बइठाय बवाल होगे। कई जान चल दिस अउ लाखों के नुकसान होगे। जमीन के कागजात होय के बाद भी स्पष्टता ऊपर प्रश्न खड़ा होगे। राखी के तिहार म जेन परेम हमर बीच म टपकथे तेन बाकी समय म काबर नहीं? हमर घर के सामने मुस्लिम परिवार रहिस हे। ओखर इंहा के लड़का हमर ननंद ले राखी बंधाय बर सुबह आठ बजे तइयार होके आ जाय। बहुत परेम से टीका लगवा के राखी बंधावय अउ ओला तीन-चार दिन ले बांधे राहय ओखर ऊपर रूमाल बांध के नहावय। गनेस के परसाद लेय बर रोज सांझ के पूरा परिवार आवय। ईद, बकरीद के दिन पूरा परिवार बर खाना आवय। हमर सास ऊंखर घर के खाना नई खावय तब ओखर बर नवा बांस के दुकनी म पूरा भरके सूखा सेवई भेजय। हमर सास सेवई ल बहुत परेम से खावय। देवारी म घलो अपन घर के दूवारी म दू ठन मोमबत्ती जलावयं।
राखी, ईद, देवारी अऊ होली के तिहार एक संग मनाथन फेर ये परेम म दरार कोन मेर हावय अऊ कइसे हावय तेन ल सोच के दूर करे जरूरत हावय। राखी के तिहार एक अइसना तिहार आय जेमा पेड़ पौधा ल घलो राखी बांधे जाथे। घर के दूवारी म रक्छा सूत्र टांगे जाथे। पर्यावरन के सुरक्छा बर राखी बांधे जाथे तब देश म सुख-सांति बर भी राखी बांधना चाही। आपसी परेम ले सब झगरा ल सुलझा लेय जाय तब तो देस के रूप बदल जही। ये राखी म सब ल संकल्प लेना चाही, के ये भाई चारा अउ परेम ल सिरिफ परिवार तक ही नहीं देस तक पहुंचाना हे। ये परेम जब राखी के तिहार कस साम्प्रदायिकता ले ऊपर उठ जही तब जेन सुख-सांति आही तेन विस्व म एक उदाहरन बन जही।
mai_Deva hne_Deva hne_Deva hne_Deva